ai4bharat/Pralekha huggingface dataset:
விவசாயத்துறை அமைச்சகம்
கென்யாவின் நைரோபியில் நடைபெறவுள்ள இந்தியா-ஆப்பிரிக்கா சர்வதேச சிறுதானிய மாநாட்டிற்கான முன்னோட்ட நிகழ்ச்சி இன்று நடைபெற்றது
சர்வதேச சிறுதானியங்கள் ஆண்டு கொண்டாட்டத்தையொட்டி மத்திய வேளாண் மற்றும் விவசாயிகள் நல அமைச்சகம் கென்யாவின் வேளாண் மற்றும் கால்நடை வளர்ச்சித்துறை அமைச்சகம் இணைந்து சர்வதேச பயிர் ஆராய்ச்சி கழகத்தின் ஆதரவுடன் இந்தியா- ஆப்பிரிக்கா சர்வதேச சிறுதானியங்கள் மாநாட்டை நடத்தவுள்ளது. இந்த சர்வதேச மாநாடு 2023 ஆகஸ்ட் 30,31-ல் நடைபெறவுள்ளது. இதில் உலகம் முழுவதிலும் இருந்து அரசு பிரதிநிதிகள், ஆராய்ச்சியாளர்கள், விவசாயிகள், தொழில்முனைவோர் உள்ளிட்டோர் பங்கேற்கவுள்ளனர்.
இம்மாநாட்டிற்கான முன்னோட்ட நிகழ்ச்சி வியாழன் அன்று கென்யாவின் நைரோபியில் நடைபெற்றது. இந்தியா- ஆப்பிரிக்கா சர்வதேச சிறுதானியங்கள் மாநாட்டின் சின்னம் மற்றும் அதிகாரப்பூர்வ இணையதளம் இந்நிகழ்ச்சியில் தொடங்கிவைக்கப்பட்டது.
இந்நிகழ்ச்சியில் கென்யாவுக்கான இந்திய தூதர் மத்திய அரசின் இணைச்செயலாளர் , கென்ய அரசின் முதன்மை செயலாளர் ஆகியோர் கலந்துகொண்டனர். அத்துடன் கென்யாவின் வேளாண் துறை அதிகாரிகள், சர்வதேச வேளாண் ஆராய்ச்சி தலைவர்கள், விவசாயிகள், தனியார் துறையின் பிரதிநிதிகள் உள்ளிட்டோரும் பங்கேற்றனர்.
வணிகம் மற்றும் தொழில்துறை அமைச்சகம்
தூய்மையான சுற்றுச்சூழல் மற்றும் நிலையான உள்ளடக்கிய வளர்ச்சிக்கு இந்தியா முன்னுரிமை: மத்திய அமைச்சர் திரு பியூஷ் கோயல்
இந்தியாவின் தனிநபர் கரியமில வாயு வெளியேற்றம் மிகப்பெரும் பொருளாதாரங்களுள் மிகவும் குறைவாக இருப்பதாகவும், இருந்தபோதும், நிலையான வளர்ச்சி மற்றும் நிலையான வளர்ச்சி இலக்குகள் மீதான ஐக்கிய நாடுகளின் 2030 திட்டத்தை நோக்கிய பயணமாக 2030-ஆம் ஆண்டுக்குள் 450 ஜிகாவாட் புதுப்பிக்கத்தக்க எரிசக்தியை அடைய இந்தியா உறுதிபூண்டிருப்பதாகவும் மத்திய ரயில்வே, வர்த்தகம் மற்றும் தொழில், நுகர்வோர் விவகாரங்கள், உணவு மற்றும் பொது விநியோக அமைச்சர் திரு பியூஷ் கோயல் இன்று தெரிவித்துள்ளார்.
ஐக்கிய நாடுகள் வர்த்தக மன்றம் 2021-இல் உரையாற்றிய அவர், நமது பருவநிலை இலக்குகளை அடைவதற்காக கொவிட் தொற்றுக்குப் பிந்தைய காலகட்டத்தில் புதிய உத்வேகத்துடன் அனைத்து நாடுகளும் பணியாற்றும் என்பதில் எந்த சந்தேகமும் இல்லை என்று கூறினார். பருவநிலை நீதி பாதுகாக்கப்பட வேண்டும் என்றும், வளர்ந்த நாடுகள் தங்களது பயன்பாட்டின் அமைப்பை ஆய்வு செய்து, நிலையான வாழ்க்கை முறைகளில் கவனம் செலுத்த வேண்டும் என்றும் அவர் கேட்டுக்கொண்டார்.
பருவநிலை மாற்றம் குறித்தத் தங்களது உறுதித்தன்மையை உலக நாடுகள் பூர்த்தி செய்வதில் ஐக்கிய நாடுகள் மற்றும் பருவநிலை மாற்றத்திற்கான ஐக்கிய நாடுகள் கட்டமைப்பு மாநாடு கவனம் செலுத்த வேண்டும் என்று திரு கோயல் தெரிவித்தார். பருவநிலை மாற்றம் சம்பந்தமான பிரச்சினைகளை வர்த்தகப் பேச்சுவார்த்தைகளாக அல்லாமல், பருவநிலை மாற்றத்திற்கான ஐக்கிய நாடுகள் கூட்டமைப்பு மாநாட்டு கட்டமைப்பு மற்றும் பாரிஸ் ஒப்பந்தத்தின் கீழ் விவாதிக்க வேண்டும். இதுபோன்ற இலக்குகளை அடைவதற்கு வர்த்தக ஒப்பந்தங்கள் சிறந்த தேர்வு அல்ல என்றும் அவர் கூறினார்.
நிலையான வளர்ச்சி இலக்குகளை நோக்கிய இந்தியாவின் நடவடிக்கைகள் குறித்துப் பேசிய அவர், கொவிட் பெருந்தொற்றின்போது 80 கோடி இந்தியர்களுக்கு இலவச உணவு தானியங்களை இந்தியா வழங்கியுள்ளதாகக் குறிப்பிட்டார். “பொதுமக்களுக்கான எங்களது கொள்முதல் திட்டங்களினால் பசியால் எவரும் உயிரிழக்கக் கூடாது என்பதை உறுதி செய்யும் வகையில் அதிக எண்ணிக்கையிலான மக்களுக்கு இதுபோன்ற ஆதரவை எங்களால் வழங்க முடிகிறது”, என்று அவர் தெரிவித்தார்.
உலகின் நிதி கட்டமைப்பில் அதிகாரம் செலுத்தும் சர்வதேச நிதியம் போன்ற அமைப்புகள், வளர்ந்து வரும் மற்றும் குறைந்த வளர்ச்சி அடைந்துள்ள நாடுகளின் மீது நியாயமற்ற கடுமையான போக்கைக் கடைப்பிடிக்காது என்றும் திரு கோயல் நம்பிக்கை தெரிவித்தார். இது போன்ற தருணங்களில் கூடுதல் கருணை, தாராளமயம் மற்றும் ஆதரவு அளிக்கப்பட வேண்டும் என்று அவர் வலியுறுத்தினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1727002
சுற்றுலா அமைச்சகம்
பசுமை சுற்றுலாவை, வளர்ச்சிக்கான முக்கிய துறையாக சுற்றுலா அமைச்சகம் கண்டறிந்துள்ளது: மக்களவையில் மத்திய அமைச்சர் திரு ஜி கிஷன் ரெட்டி தகவல்
பசுமை சுற்றுலாவை வளர்ச்சிக்கான முக்கிய துறையாக சுற்றுலா அமைச்சகம் கண்டறிந்துள்ளதாக மத்திய சுற்றுலா அமைச்சர் திரு ஜி கிஷன் ரெட்டி, நாடாளுமன்றத்தின் மக்களவையில் இன்று எழுத்துப்பூர்வமாக அளித்த பதிலில் தெரிவித்தார்.
நிலையான வாழ்வாதாரங்களின் ஆதாரமாக விளங்கவும், நிலையான வளர்ச்சி இலக்குகளை அடையவும் நிலைத்தன்மை வாய்ந்த சுற்றுலாவுக்கு பிரம்மாண்டமான சாத்தியக்கூறுகள் இருப்பதை சுற்றுலா அமைச்சகம் கண்டறிந்துள்ளது. இதையடுத்து, பசுமை சுற்றுலாவில் கவனம் செலுத்தும் நிலைத்தன்மை வாய்ந்த சுற்றுலாவை உருவாக்குவதற்கான தேசிய கேந்திர வரைவு திட்டத்தை அமைச்சகம் வடிவமைத்தது.
ஸ்வதேஷ் தர்ஷன் திட்டத்தின் கீழ் மேம்பாட்டிற்காக கண்டறியப்பட்டுள்ள 15 சுற்றுலா பிரிவுகளுள் பசுமை சுற்றுலாவும் வனவிலங்கு சுற்றுலாவும் அடங்கும்.
இந்தத் திட்டத்தின்படி மாநில அரசுகள்/ யூனியன் பிரதேச நிர்வாகத்துடன் கலந்தாலோசித்து, வளர்ச்சிக்கான திட்டங்கள் கண்டறியப்படுகின்றன. அதைத்தொடர்ந்து, விரிவான திட்ட அறிக்கைகள் சமர்ப்பிக்கப்பட்ட பிறகு ஏற்கனவே ஒதுக்கப்பட்ட நிதியின் பயன்பாடு மற்றும் இதர அம்சங்களின் அடிப்படையில் ஒப்புதல் அளிக்கப்படும். குஜராத் மாநிலத்தில் இந்த திட்டத்தின் கீழ் ரூ. 179.68 கோடி மதிப்பில் 3 திட்டங்களுக்கும், பிரசாத் தேசிய இயக்கத்தின் கீழ் ரூ. 105.56 கோடி மதிப்பில் 3 திட்டங்களுக்கும் சுற்றுலா அமைச்சகம் ஒப்புதல் அளித்துள்ளது.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://www.pib.gov.in/PressReleasePage.aspx?PRID=1741470
https://www.pib.gov.in/PressReleasePage.aspx?PRID=1741469
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
22-வது தேசிய மீன் விவசாயிகள் தினம் கொண்டாட்டம்
மத்திய மீன்வளம், கால்நடை பராமரிப்பு மற்றும் பால்வளத்துறை அமைச்சர் டாக்டர்.சஞ்சீவ் குமார் பல்யான் மற்றும் இணையமைச்சர் டாக்டர் எல்.முருகன் நிகழ்ச்சியில் உரையாற்றினர்
மத்திய மீன்வளம், கால்நடை பராமரிப்பு மற்றும் பால்வள அமைச்சகத்திற்குட்பட்ட, தேசிய மீன் வளர்ச்சி வாரியம் சார்பில், 22வது தேசிய மீன் விவசாயிகள் தினம், ஹைதராபாத்தில் உள்ள தேசிய மீன் வளர்ச்சி வாரியத்தில், கலப்பு முறையில் கொண்டாடப்பட்டது. மத்திய மீன்வளம், கால்நடை பராமரிப்பு மற்றும் பால்வளத்துறை அமைச்சர் டாக்டர்.சஞ்சீவ் குமார் பல்யான் மற்றும் இணையமைச்சர் டாக்டர் எல்.முருகன் ஆகியோர், நிகழ்ச்சியில் காணொலி வாயிலாக பங்கேற்று சிறப்பித்தனர்.
நாட்டின் பல்வேறு பகுதிகளையும் சேர்ந்த 1000-க்கும் மேற்பட்ட மீன் விவசாயிகள், மீன் வளர்ப்புத் தொழில்முனைவோர் & மீனவர்கள், தொழில் வல்லுனர்கள், அதிகாரிகள் மற்றும் விஞ்ஞானிகள் நிகழ்ச்சியில் கலந்து கொண்டனர். இந்த நிகழ்ச்சியின்போது, உள்நாட்டு மீன் நுகர்வு மற்றும் நீடித்த உற்பத்தி குறித்த 4 பிரச்சார சுவரொட்டிகளும் வெளியிடப்பட்டன. “தாய்மைக்கு மீன்“ & “மீன் ஊட்டச்சத்துகள் மற்றும் அவற்றின் ஆரோக்கியப் பலன்கள்“ ஆகிய இரண்டு சுவரொட்டிகளை அமைச்சர் டாக்டர்.சஞ்சீவ் குமார் பல்யானும், “நீடித்த மீன்பிடி முறைகள்“ & “இந்தியாவின் மாநில மீன்பிடிப்பு“ ஆகிய 2 சுவரொட்டிகளை இணையமைச்சர் டாக்டர் எல்.முருகனும் வெளியிட்டனர்.
நிகழ்ச்சியில் உரையாற்றிய இணையமைச்சர் டாக்டர்.எல்.முருகன், மீன்வளர்ப்புத் தொழில் மூலம், மீன் உற்பத்தியில் நாடு இரண்டாம் இடத்தில் உள்ளது என்றார். பல்வேறு ரக மீன்கள் மற்றும் மேம்பட்ட மீன் வகை வளர்ப்புக்கான குஞ்சுபொரிப்பு தொழில்நுட்பத்தை உருவாக்கிய விஞ்ஞானிகளின் பங்களிப்பு காரணமாகவே இந்த சாதனையை எட்ட முடிந்ததாக அவர் குறிப்பிட்டார். உள்ளூர் உற்பத்திப் பொருட்களை பிரதமர் ஊக்குவித்து வருவதாகவும் அவர் குறிப்பிட்டார். அரசு மேற்கொண்ட பல்வேறு நடவடிக்கைகள் காரணமாக, கோவிட் பெருந்தொற்று காலத்தில்கூட , நாட்டின் மீன் ஏற்றுமதி பாதிக்கப்படவில்லை என்றும் அவர் கூறினார். நாட்டில் இதுவரை பயன்படுத்தப்படாத ஏராளமான மீன்வளம் இருப்பதாகவும் அவர் தெரிவித்தார். மீன்பிடித் தொழிலில் ஈடுபட்டுள்ளவர்களின் திறமையை உணர்ந்த மத்திய அரசு, நாட்டிலுள்ள மீனவர்கள் மற்றும் மீன் விவசாயிகள் பயனடையும் விதமாக, பிரதமரின் மீன்வளர்ப்புத் திட்டம், மீன்பிடி மற்றும் மீன்வளர்ப்பு கட்டமைப்பு மேம்பாட்டு நிதியம், கிசான் கடன் அட்டை போன்ற திட்டங்களைத் தொடங்கியிருப்பதாகவும் அமைச்சர் கூறினார். கடற்பாசி சாகுபடியை ஊக்குவிக்கும் விதமாக, மத்திய அரசு, தமிழ்நாட்டில் கடற்பாசி பூங்கா-விற்கு ஒப்புதல் அளித்திருப்பதுடன், நாடு முழுவதுமுள்ள மீன்பிடித் துறைமுகங்களும் நவீனப்படுத்தப்பட்டு வருவதாக அமைச்சர் சுட்டிக்காட்டினார்.
நிகழ்ச்சியில் பேசிய மத்திய அமைச்சர் டாக்டர்.சஞ்சீவ் கமார் பல்யான், நாட்டிலுள்ள மீனவர்கள் மற்றும் மீன் விவசாயிகள் பலனடையும் வகையில், ரூ.20,050 கோடி செலவில் முன்னோடித் திட்டமான பிரதமரின் மீன்வள மேம்பாட்டுத் திட்டத்தை, மத்திய அரசு செயல்படுத்தி வருவதாக தெரிவித்தார். விவசாயிகள், இந்தத் திட்டத்தைப் பயன்படுத்தி, மீன் உற்பத்தியைப் பெருக்குவதோடு, தங்களது சமூக-பொருளாதா நிலையையும் மேம்படுத்திக் கொள்ளுமாறு அவர் கேட்டுக் கொண்டார். நுகர்வோரிடையே, மீன் பற்றிய சுகாதாரப் பலன்கள் குறித்த விழிப்புணர்வை அதிகரிக்க வேண்டியது அவசியம் என்றும் அவர் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் : https://www.pib.gov.in/PressReleasePage.aspx?PRID=1840610
பிரதமர் அலுவலகம்
பண்டித தீன்தயாள் உபாத்தியாயாவின் பிறந்த நாளை முன்னிட்டு பிரதமர் மரியாதை
பண்டித தீன்தயாள் உபாத்தியாயாவின் பிறந்த நாளை முன்னிட்டு பிரதமர் திரு நரேந்திர மோடி மரியாதை செலுத்தியுள்ளார்.
அவர் வெளியிட்டுள்ள சுட்டுரைச் செய்தியில்,
“ஒருங்கிணைந்த மனித தத்துவத்தின் முன்னோடியான பண்டித தீன்தயாள் உபாத்தியாயா அவர்களின் பிறந்தநாள் அன்று அன்னாருக்கு எனது மரியாதை. தேசிய கட்டமைப்பில் தமது வாழ்நாளை அவர் அர்ப்பணித்தார். அவரது எண்ணங்கள், நாட்டு மக்களுக்கு எப்போதும் எழுச்சியூட்டும்”, என்று குறிப்பிட்டுள்ளார்.
இளைஞர் நலன் மற்றும் விளையாட்டு அமைச்சகம்
ஒலிம்பிக் போட்டியில் பங்கேற்கும் தமது கனவு நனவாகக் காரணமாக இருந்த பெற்றோருக்கு இந்திய வாள் சண்டை வீராங்கனை திருமிகு பவானிதேவி நன்றி
ஒலிம்பிக் போட்டிக்கு தகுதி பெற்றுள்ள முதல் இந்திய வாள் சண்டை வீராங்கனையான திருமிகு பவானி தேவி, டோக்கியோ 2020 போட்டிகளில் தமது முழு திறனையும் வெளிப்படுத்த ஆவலுடன் இருப்பதாகக் கூறினார். “முதல் முறையாக நமது நாடு ஒலிம்பிக்கில் வாள் சண்டை போட்டிகளையும், எனது விளையாட்டையும் காணவிருப்பதால், அவர்களுக்கு முன் எனது சிறப்பான செயல்திறனை வெளிப்படுத்துவேன்”, என்று அவர் தெரிவித்தார்.
மார்ச் மாதம் நடைபெற்ற உலகக்கோப்பை போட்டிகளுக்குப் பிறகு, சரிசெய்யப்பட்ட அதிகாரப்பூர்வமான தரவரிசையின் ஒதுக்கீடு வாயிலாக சென்னையைச் சேர்ந்த 27 வயது வீராங்கனை பவானி தேவி தேர்வு செய்யப்பட்டார்.
மூங்கில் கம்புகளினால் தமது பயிற்சியை அவர் முதலில் துவக்கினார்.
திருமிகு பவானி தேவியின் மறைந்த தந்தை அர்ச்சகராகப் பணியாற்றினார். அவரது தாய் இல்லத்தரசியாக உள்ளார். தமது ஒவ்வொரு முயற்சியின் போதும் பெற்றோர் தமக்கு அளித்த ஆதரவிற்கு திருமிகு பவானி தேவி மிகுந்த கடமைப்பட்டுள்ளார். “எனது பெற்றோரின் ஆதரவினால் மட்டுமே பல்வேறு சவால்களையும் கடந்து என்னால் முன்னேற முடிந்தது”, என்று இந்திய விளையாட்டு ஆணையம் புதன்கிழமையன்று ஏற்பாடு செய்திருந்த ஊடக கலந்துரையாடலின் போது அவர் கூறினார்.
2019-20 ஆம் ஆண்டில் ரூ. 16.94 கோடி நிதியை ஒதுக்கி இந்திய வாள் சண்டை சங்கத்திற்கு மத்திய இளைஞர் நலன் மற்றும் விளையாட்டு அமைச்சகம் ஆதரவளித்தது. தற்போது திருமிகு பவானி தேவியின் பயிற்சி கட்டணத்திற்கு ஒலிம்பிக் போட்டிகள் வரையிலும் சிறந்த உபகரணங்கள் வாங்குவதற்காக மொத்தம் ரூ.19.28 லட்சத்தை மிஷன் ஒலிம்பிக் செல் ஒதுக்கியுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1718316
நிதி அமைச்சகம்
தில்லி மண்டலத்தின் சரக்கு பெட்டக கிடங்குகளில் வாரத்தின் 7 நாட்களிலும், சரக்குகள் வெளியேற சுங்கத்துறை அனுமதிக்கும் திட்டம் தொடக்கம்
தில்லி மண்டலத்தில் உள்ள கர்ஹி கர்சரு, சரக்கு பெட்டக கிடங்கில், வாரத்தின் 7 நாட்களிலும் சரக்கு பெட்டகங்களை வெளியேற்றுவதற்கு சுங்கத்துறை ஒப்புதல் வழங்கும் பணியை தில்லி மண்டல சுங்கத்துறை தலைமை ஆணையர் திரு சுர்ஜித் புஜாபல் தொடங்கி வைத்தார். சோனேபட், துக்ளகாபாத் ஆகிய சரக்கு பெட்டக கிடங்குகளிலும் ஞாயிற்று கிழமை மற்றும் பொது விடுமுறைகளில் தில்லி சுங்கத்துறை பணியாற்றும்.
இந்நிகழ்ச்சியில் மாருதி சுசுகி, ஜிந்தால் ஸ்டெயின்லஸ் ஸ்டீல், ஹோண்டா, ஏஷியன் பெயின்ட்ஸ் நிறுவனங்களின் பிரதிநிதிகள் உட்பட பலர் கலந்து கொண்டனர்.
இந்நிகழ்ச்சியில் பேசிய சுங்கத்துறை தலைமை ஆணையர் திரு சுர்ஜித் புஜாபல், சோனேபட், கர்ஹி கர்சரு மற்றும் துக்ளகாபாத் ஆகிய 3 உள்நாட்டு சரக்கு பெட்டக கிடங்குகளிலும், வாரத்தின் 7 நாட்களும் சரக்குகள் வெளியேற ஒப்புதல் வழங்கும் பணியை மேற்கொள்ள தில்லி சுங்க நிர்வாகம் முடிவு செய்துள்ளது’’ என்றார். இந்த வசதியை ஏற்றுமதியாளர்களும், இறக்குமதியாளர்களும் பயன்படுத்திக் கொள்வர் என எதிர்பார்ப்பதாகவும், இதன் மூலம் சரக்குகள் விரைவாக வெளியேறும் என்றும் அவர் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1771652
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 206.56 கோடியைக் கடந்தது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 206.56 கோடிக்கும் அதிகமான  டோஸ்கள் செலுத்தப்பட்டுள்ளன. 2,73,95,158 அமர்வுகள் மூலம் இந்த சாதனை படைக்கப்பட்டுள்ளது.
12-14 வயதிற்குட்பட்டோருக்கான கொவிட்-19 தடுப்பூசி, 16 மார்ச் 2022 முதல் செலுத்தப்பட்டு வருகிறது. இதுவரை, ஏறத்தாழ 3.95 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது. 18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.31 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.50 சதவீதமாக உள்ளது. கடந்த 24 மணி நேரத்தில் 15,549 பேர் குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,34,99,659.
இந்தியாவில் கடந்த 24 மணி நேரத்தில் 16,167 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 2,63,419 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 87.81 கோடி . வாராந்திரத் தொற்று 4.64 சதவீதமாக உள்ளது. தினசரித் தொற்று விகிதம் 6.14 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1849599
குடியரசுத் துணைத் தலைவர் செயலகம்
வேளாண் துறையில் திறமைசாலிகள் வெளியேற்றத்தை தடுக்கவும், படித்த இளைஞர்களை ஈர்க்கவும் நடவடிக்கைகள் தேவை: குடியரசு துணைத் தலைவர் வலியுறுத்தல்
வேளாண் துறையில், அறிவாளிகள், திறமைசாலிகள் வெளியேற்றத்தைத் தடுக்கவும், விவசாயத் தொழிலுக்கு படித்த இளைஞர்களை ஈர்க்கவும் நடவடிக்கைகள் தேவை என குடியரசு துணைத் தலைவர் திரு எம். வெங்கையா நாயுடு கூறியுள்ளார். தொழில் நுட்பம் சார்ந்த வேளாண் முறைகளைக் கடைபிடிக்கும், விசயம் தெரிந்த நவீன சிந்தனையுடைய விவசாயிகள் கைகளின் தான் இந்திய வேளாண்மையின் எதிர்காலம் இருப்பதாக அவர் கருத்து தெரிவித்தார்.
‘‘2030ம் ஆண்டை நோக்கி இந்திய விவசாயம்: விவசாயிகள் வருமானம், ஊட்டச்சத்து பாதுகாப்பு, நிலையான உணவு அமைப்பு ஆகியவற்றை அதிகரிப்பதற்கான வழிகள்’’ என்ற தலைப்பில் தேசிய அளவிலான பேச்சுவார்த்தை நிகழ்வுக்கு நிதி ஆயோக், மத்திய வேளாண் அமைச்சகம், உணவு மற்றும் வேளாண் இயக்கம் ஆகியவை ஏற்பாடு செய்திருந்தன. காணொலிக் காட்சி மூலம் நடந்த இந்நிகழ்ச்சியில் குடியரசுத் துணைத் தலைவர் திரு எம். வெங்கையா நாயுடு பேசியதாவது:
இந்திய விவசாயத்தின் எதிர்காலம், தகவல் அறிந்த நவீன விவசாயிகளால் மேற்கொள்ளப்படும் தொழில்நுட்பம் சார்ந்த விவசாய முறைகளில்தான் இருக்கிறது. படித்த இளைஞர்களிடம் விவசாயத்தின் மீதான ஆர்வம் குறைவாக இருப்பது வருத்தம் அளிக்கிறது. அதிக செலவில் குறைந்த வருவாய் கிடைப்பதால்தான், இளைஞர்கள் இந்தத் தொழிலை அதிகம் விரும்புவதில்லை. இந்த சமூகப் பொருளாதார சூழலை மாற்ற வேண்டும்.
வலுவான விவசாய பரிசோதனை கூடங்களை ஏற்படுத்த வேண்டும். விவசாயிகளை தொழில் முனைவோர்களாக மாற்றும் வகையில் விவசாயி மற்றும் தொழில் துறையினர் இடையே தொடர்புகளை ஏற்படுத்த வேண்டும். இத்துறைக்கு வர விரும்பும் விவசாயிகளுக்கு வழிகாட்ட தொழில் வளர்ப்பு மையங்களை ஏற்படுத்த வேண்டும்.
விவசாய உற்பத்தி செலவு குறிப்பிடத்தக்க அளவு அதிகரித்துள்ளது. இதைக் குறைப்பதற்கான வழிகளை கொள்கைகள் உருவாக்குபவர்களும், இதர தரப்பினரும் காண வேண்டும். இயற்கை விவசாயத்தை மிகப் பெரிய அளவில் மேற்கொள்ள வேண்டும். இது நுகர்வோருக்கும், சுற்றுச்சூழலுக்கும் பயனளிக்கும். இயற்கை விவசாயம், நாட்டை வளமாக்க மட்டும் அல்ல ஆரோக்கியமான நாட்டை உருவாக்கும் மிகப் பெரிய இயக்கம்.
2019-20ம் ஆண்டில், கொவிட்-19 தொற்று சூழ்நிலையிலும், உணவு தானிய உற்பத்தியில் சாதனை படைத்த விவசாயிகளுக்கு பாராட்டுக்கள்.”
இவ்வாறு திரு எம். வெங்கையா நாயுடு தெரிவித்தார்.
மேலும் தகவல்களுக்கு: https://pib.gov.in/PressReleasePage.aspx?PRID=1690052
ரெயில்வே அமைச்சகம்
கோவிட்-19 சவாலை எதிர்கொள்ள இந்திய ரயில்வே நிர்வாகம் 2500க்கும் மேற்பட்ட மருத்துவர்களையும், 35 ஆயிரம் துணை மருத்துவ அலுவலர்களை சேவையில் ஈடுபடுத்த உள்ளது
இந்திய ரயில்வே நிர்வாகத்தின் கீழ் நாடு முழுக்க 586 மருத்துவ மையங்கள், 45 துணை கோட்ட மருத்துவமனைகள், 56 கோட்ட மருத்துவமனைகள், 8 உற்பத்தி மைய மருத்துவமனைகள், 16 மண்டல மருத்துவமனைகள் இயங்கி வருகின்றன. இதில் கணிசமான பகுதிகள் கொரோனா வைரஸ் பரவுதலைத் தடுப்பதற்கான சேவைகளுக்கென அனுமதிக்கப்பட உள்ளது.
ரயில்வே நிர்வாகத்திடம் இருந்து 2546 மருத்துவர்களும்; நர்சிங் அலுவலர்கள், மருந்தாளுநர்கள் மற்றும் இதர துறைகள் உள்ளிட்ட துணை மருத்துவ அலுவலர்கள் 35153 பேரும் கோவிட்-19 பாதிப்பின் எந்தச் சவாலையும் எதிர்கொள்ளத் தயார் நிலையில் உள்ளனர். புதிய திட்டத்தின் கீழ், மத்திய அரசு அலுவலர்கள் அனைவரும் ரயில்வே சுகாதார சேவைகளைப் பெறலாம் என தெரிவிக்கப்பட்டுள்ளது. ஆரம்பநிலை, இரண்டாம் கட்ட சிகிச்சைகளையும், குறிப்பிட்ட சில சிறப்பு சிகிச்சைப் பிரிவுகளில் தீவிர நிலை நோய்க்கும் மத்திய அரசு அலுவலர்கள் இங்கு சிகிச்சை பெற்றுக் கொள்ளலாம்.
கோவிட்-19க்கு எதிரான போராட்டத்தில் பின்வரும் முன்முயற்சிகளை ரயில்வே நிர்வாகம் எடுத்துள்ளது:
இந்திய ரயில்வே நிர்வாகம், கோவிட்-19 பாதிப்புக்கு ஆளாக நேரிடுவோருக்காக தனிமைப்படுத்தி சிகிச்சை அளிக்கும் வசதிகள் கொண்டதாக 5000 ரயில் பெட்டிகளை மாற்றி அமைத்து வருகிறது. இவற்றில் 80 ஆயிரம் படுக்கை வசதிகள் இருக்கும். ஏற்கெனவே 3250 ரயில் பெட்டிகளை மாற்றம் செய்யும் பணிகள் முடிந்துவிட்டன.
ரயில்வே மருத்துவமனைகளில் 17 பிரத்யேக மருத்துவமனைகள் மற்றும் 33 மருத்துவமனை தொகுப்புப் பகுதிகளில் சுமார் 5,000 படுக்கைகள் கோவிட்-19 நோயாளிகளுக்கான பயன்பாட்டுக்கு உரியவையாக அடையாளம் காணப்பட்டுள்ளன.
11,000 தனிமைப்படுத்தல் படுக்கைகள்: கோவிட்-19 நோய்த் தொற்றுக்கு எதிராகப் போராட ரயில்வே வளாகங்களில் 11,000 தனிமைப்படுத்தல் படுக்கை வசதிகள் உருவாக்கப்பட்டுள்ளன.
கோவிட்-19 நோய்த் தொற்றுக்கு எதிராகப் போராட வென்டிலேட்டர்கள், தனிப்பட்ட முழு உடல் பாதுகாப்புக் கவச உடைகள் மற்றும் மருத்துவ சாதனங்கள் கொள்முதல் செய்வதற்கு ரயில்வே மண்டலங்கள் மற்றும் உற்பத்தி மையங்கள் மூலம் நடவடிக்கைகள் மேற்கொள்ளப்பட்டுள்ளன.
தனிப்பட்ட முழு உடல் பாதுகாப்புக் கவச உடைகளை இந்தியாவிலேயே தயாரிக்கும் முயற்சியில் ரயில்வே நிர்வாகம் ஈடுபட்டுள்ளது. ஒரு நாளுக்கு ஆயிரம் பாதுகாப்பு உடைகளைத் தயாரிக்க அது முயற்சித்து வருகிறது. இது பின்னர் மேலும் அதிகரிக்கப்படும்.
எரிசக்தி அமைச்சகம்
உத்தரகாண்டில் உள்ள பேஸ் மருத்துவமனையில் ஆக்சிஜன் ஆலை மற்றும் இதர மருத்துவ வசதிகளை ஆர்ஈசி நிறுவவுள்ளது
முன்னணி வங்கி சாரா நிதி நிறுவனமான ஆர்ஈசி லிமிடெட், தனது பெருநிறுவன சமூக பொறுப்பு பிரிவான ஆர்ஈசி ஃபவுண்டேஷன் மூலம் உத்தரகாண்டில் உள்ள பிதோராகரின் தலைமை மருத்துவ அதிகாரியுடன் ஒப்பந்தம் ஒன்றில் கையெழுத்திட்டுள்ளது. இதன் படி, ரூ 1.85 கோடி மதிப்பிலான நிதி உதவிக்கான உறுதியை ஆர்ஈசி அளித்துள்ளது.
இந்த திட்டத்தின் ஒரு பகுதியாக, ஒரு நிமிடத்திற்கு 1000 லிட்டர் ஆக்சிஜன் உற்பத்தி செய்யும் ஆலை ஒன்று உத்தரகாண்டில் உள்ள பிதோராகரில் இருக்கும் பேஸ் மருத்துவமனையில் நிறுவப்படும்.
இதனுடன், 22 ஆக்சிஜன் செறிவூட்டிகள், சக்கரங்களுடன் கூடிய 200 ஃபவுலர் மெத்தைகள் உள்ளிட்டவையும் மருத்துவமனைக்கு வழங்கப்படும்.
இதன் மூலம், இம்மருத்துவமனையில் உள்ள படுக்கைகளின் எண்ணிக்கை 250-ல் இருந்து 450 ஆக உயரும்.
உள்ளூர் சமூகத்திற்கு தேவையான மருத்துவ பராமரிப்பை அளிக்கும் நோக்கில் இந்த கொவிட் சிகிச்சை மையத்தை வலுப்படுத்தும் நோக்கில் இந்த முயற்சி அமைந்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1723195
----
(Visitor Counter : 144
சுகாதாரம் மற்றும் குடும்ப நலத்துறை அமைச்சகம்
ஆயுஷ்மான் பாரத் டிஜிட்டல் இயக்கத்தின் சிறப்பான அமலாக்கத்திற்காக தேசிய சுகாதார ஆணையம் வன்பொருள் கொள்கையை வெளியிட்டுள்ளது
மருத்துவமனைகள், சுகாதார நல மையங்கள் ஆகியவற்றை டிஜிட்டல் மயமாக்கப்படுவதை ஊக்குவிக்கும் வகையில் மாநிலங்கள் மற்றும் யூனியன் பிரதேசங்களுக்கு தேசிய சுகாதார ஆணையம் வன்பொருள் கொள்கையை வெளியிட்டுள்ளது. ஆயுஷ்மான் பாரத் டிஜிட்டல் இயக்கம் தொடர்பான மென்பொருள், அதற்கான திட்டமிடுதல், மதிப்பீடு, தகவல் தொடர்பு சாதன வன்பொருள் கொள்முதல் ஆகியவற்றை இந்த வன்பொருள் கொள்கை விளக்குகிறது.
இதுகுறித்து பேசிய தேசிய சுகாதார ஆணையத்தின் தலைமை செயல் அதிகாரி டாக்டர் ஆர். எஸ். ஷர்மா, ஆயுஷ்மான் பாரத் டிஜிட்டல் இயக்கத்தின் முதல்படியே மருத்துவமனைகள் டிஜிட்டலை நோக்கி முன்னேறுவதுதான் என்றார். மேலும், சுகாதார சேவைகளின் தேவையை பொறுத்து, தகவல் தொடர்பு வழிமுறைகளை கொண்ட கொள்கையை உருவாக்க பல்வேறு மாநிலங்கள், யூனியன் பிரதேசங்கள் கேட்டுக் கொண்டதன் அடிப்படையில், மாநிலங்கள் தங்களது சுகாதார நிறுவனங்களில் ஆயுஷ்மான் பாரத் டிஜிட்டல் இயக்கத்தை பின்பற்றும் வகையில் இந்த வன்பொருள் கொள்கையை தேசிய சுகாதார ஆணையம் உருவாக்கியுள்ளதாக தெரிவித்தார்.
நாட்டில் உள்ள மருத்துவமனைகளை டிஜிட்டல் ஒன்றோடு ஒன்று இணைத்து எளிய வாழ்தலை ஆயுஷ்மான் பாரத் டிஜிட்டல் இயக்கம் ஊக்குவிக்கிறது.
இந்த வன்பொருள் கொள்கையை https://abdm.gov.in:8081/uploads/Hardware_Guidelines_ABDM_e162cf7a7b.pdf என்ற இணைப்பின் மூலம் காணலாம்.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1853603
(Visitor Counter : 160
உணவுப் பதப்படுத்துதல் தொழிற்சாலைகள் அமைச்சகம்
கொவிட்-19 பரவல் காரணமாக உணவு பதப்படுத்துதல் தொழிலில் ஏற்பட்டுள்ள பிரச்சினைக்கு தீர்வு காண உணவு பதப்படுத்துதல் அமைச்சகத்தின் பணிக்குழு அமைப்பு ; ஹர்சிம்ரத் கவுர் பாதல்
கொவிட்-19 முடக்கத்தால், உணவு பதப்படுத்துதல் மற்றும் துணைத்தொழில்கள் எதிர்கொண்டு வரும் அனைத்துப் பிரச்சினைகளுக்கும் தீர்வு காணும் வகையில், அர்ப்பணிப்பு உணர்வுடன் கூடிய பணிக்குழு ஒன்று அமைக்கப்பட்டுள்ளதாக அத்தொழில் துறைப் பிரதிநிதிகளுக்கு மத்திய உணவு பதப்படுத்துதல் துறை அமைச்சர் திருமதி. ஹர்சிம்ரத் கவுர் பாதல் உறுதி அளித்துள்ளார்.
சிஐஐ, ஃபிக்கி, அசோசம், பிஎச்டிசிசிஐ, ஏஐஎப்பிஏ, ஐசிசி, எப்ஐஎன்இஆர், டிஐசிசிஐ  போன்ற முக்கியமான தொழில்துறை சங்கங்களுடன் இன்று காணொளி மூலம் உரையாடிய மத்திய அமைச்சர், இந்தப் பணிக்குழுவில், உணவு பதப்படுத்துதல் துறையின் அனைத்து மூத்த அதிகாரிகள் , இன்வெஸ்ட் இந்தியாவின் உறுப்பினர்கள் இடம் பெற்றுள்ளதாகக் கூறினார். இந்தக் குழு ஏற்கனவே, 222 மனுக்களைப் பெற்றுள்ளதாகவும், அதில் 98-மனுக்களுக்குத் தீர்வு காணப்பட்டுள்ளதாகவும் அவர் கூறினார். மற்றவற்றுக்கு தீர்வு காண நடவடிக்கை எடுக்கப்பட்டு வருவதாக அவர் தெரிவித்தாரர்.
காணொளி உரையாடலின் போது, உற்பத்தி மற்றும் இதர அத்தியாவசியப் பொருள்கள் கொண்டு செல்லப்படுவதை அனுமதிக்க வேண்டும் என அனைத்து மாநில அரசுகளுக்கும் அறிவுரை வழங்கப்பட்டுள்ள போதிலும், அது மாநில அரசுகளால் வெவ்வேறு விதத்தில் பொருள் கொள்ளப்படுவதாக திருமதி . ஹர்சிம்ரத் கவுர் பாதலிடம், தொழில்துறை பிரதிநிதிகள் தெரிவித்தனர். உற்பத்தி மற்றும் உணவுப் பொருள்களைக் கொண்டு செல்ல அனைத்து மாநில அரசுகளுக்கும் ஒரே மாதிரியான நடைமுறை தேவை என அவர்கள் வலியுறுத்தினர். தொழிற்சாலை மூடல், கிடங்குகள் இயங்க அனுமதி, பணியாளர்கள் நடமாட்டம், போக்குவரத்துத் தடங்கல் தொடர்பான பிரச்சினைகளை அவர்கள் பகிர்ந்து கொண்டனர். சுமுகமான உற்பத்திக்குத் தேவையான தொழிலாளர்கள் இல்லாத நிலை, போக்குவரத்துப் பற்றாக்குறை நிலவுவதாக தொழில்துறை பிரதிநிதிகள் தங்கள் குறைகளைப் பகிர்ந்து கொண்டனர். நாடு முழுவதும் மளிகைக் கடைகள் திறந்திருக்க அனுமதிக்க வேண்டும் என்றும், அவற்றுடன் தொடர்பு ஏற்படுவதை உறுதிப்படுத்த வேண்டும் என்றும் அவர்கள் வலியுறுத்தினர்.
உணவுப்பொருள் விநியோகம் சுமுகமாக நடப்பதற்கும், உணவு பதப்படுத்துதல் துறைக்கு மூலப்பொருள்கள் கிடைப்பதை உறுதி செய்வதற்கும் ஏதுவாக, போக்குவரத்து தொழிற்சங்கங்களுடன் பேச்சுவார்த்தை நடத்த முன்முயற்சி எடுக்கப்படும் என்று உணவு பதப்படுத்துதல் துறை அமைச்சர் கூறினார்.
தொழில்துறை பிரதிநிதிகள் தெரிவித்த அனைத்து யோசனைகளையும் ஆய்வு செய்வதாகவும், அவர்களால் முன்வைக்கப்பட்ட குறைகளை பணிக்குழுவிடம் தெரிவிப்பதாகவும் அவர் உறுதி அளித்தார்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
மத்திய அரசு துறைகளில் காலிப்பணியிடங்கள்
மத்திய அரசின் அமைச்சகங்கள், துறைகள் வாரியாக அனுமதிக்கப்பட்ட பணியிடங்கள், 01.03.2020 நிலவரப்படி தற்போது பணியிலிருக்கும் ஊழியர்களின் எண்ணிக்கை குறித்த விரிவான பட்டியலை மத்திய அரசு மக்களவையில் அளித்துள்ளது.
மத்திய அறிவியல் மற்றும் தொழில்நுட்பம்  புவிஅறிவியல் , பிரதமர் அலுவலகம், பணியாளர் பொதுமக்கள் குறை தீர்வு, ஓய்வூதியம், அணுசக்தி மற்றும் விண்வெளித்துறை இணை அமைச்சர் டாக்டர் ஜிதேந்திர சிங், எழுத்து மூலம் அளித்த பதிலில் இது குறித்த பட்டியலை வெளியிட்டுள்ளார்.
மத்திய அரசின் ஊழியர்களின் மொத்த எண்ணிக்கையில் 90 சதவீதத்திற்கு மேல் அளிக்கும் பத்து அமைச்சகங்கள் மற்றும் துறைகளில் எஸ்சி, எஸ்டி, ஓபிசி பிரிவுக்கான ஒதுக்கீட்டு காலிப்பணியிடங்களை நிரப்புவதை அரசு உன்னிப்பாக கவனித்து வருகிறது.
மத்திய அரசுப் பணியாளர் தேர்வாணையம் , பணியாளர் தேர்வாணையம்  உள்ளிட்ட மத்திய அரசின் ஆள்சேர்ப்பு முகமைகளின் மூலம் காலிப்பணியிடங்கள் நிரப்பப்பட்டு வருகின்றன.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1806611